अन्तरराष्ट्रीय महिला दिवसक अवसरपर शुक्रदिन जनकपुरमे मैथिली कवियत्री गोष्ठी सम्पन्न भेल अछि।
 ओ गोष्ठीमे वक्तासभ मैथिली साहित्यमे महिलाक योगदानकेँ चर्चा करैत कवियत्री सभकेँ संख्या बढाबए पर जोड़ देलन्हि ।
 रचनाकेँ दृष्टि सँ महिला साहित्यकार पुरुषक तुलनामे कमजोर नहि रहल चर्चा करैत मैथिलीक वरिष्ठ साहित्यकार डा. राजेन्द्र विमल महिला सँ जोड़ि कऽ साहित्यिक कार्यक्रम करवा पर जोड़ देलन्हि ।
 वरिष्ठ पत्रकार राजेश्वर नेपाली नव पीढीकेँ मैथिली साहित्य सँ कोना जोडल जाए खास कऽ महिलासभकेँ ताहि लेल सभगोटेकेँ चिन्तन करवाक आवश्यकता उपर जोड़ देलन्हि ।
 समारोहमे बरिष्ठ साहित्यकार डा. रेवती रमण लाल महिलाक सम्मान होइत अछि ततए देवताक बास होएबाक चर्चा करैत महिलाकेँ एहि क्षेत्रमे प्रोत्साहन करवाक आवश्यकता रहल उल्लेख कएलन्हि ।
 समारोहमे मैथिलीक चर्चित कवियत्री कुशुमलता कर्णकेँ दोसल्ला ओढा कऽ सम्मान कएल गेल। कार्यक्रममे प्रमुख अतिथिक आसन सँ बजैत डा. आशा सिन्हा महिला आब साहित्य क्षेत्रमे पाछु नहि रहत तकर उदाहरण जनकपुरक कवियत्री सभकेँ देखि कऽ बुझल जा सकैत अछि ।
 कार्यक्रममे डा. सिन्हाक अतिरिक्त पुनम झा, हंसमुखि कर्ण, कोमल कर्ण, देवरुपा कर्ण, नगिना कर्ण, मिना कर्ण, शान्ति देवी कर्ण, कुशुमलता कर्ण आ विनिता कर्ण कविता वाचन कएलन्हि ।
 मैथिली साहित्यकार सभाद्वारा सकल भवनकन्या उच्च मावि जनकपुरक प्राङ्गणमे भेल ओ समारोहक अध्यक्षता शान्ति देवी कएलन्हि ।
 अभियान गीत पुनम झा, हंसमुखि कर्ण, कोमल कर्ण, राखी कर्ण गेलन्हि। कार्यक्रममे मैथिली साहित्यकार सभाक सभापाल प्रेम विदेह ललनक उपस्थिति छल। स्वागत भाषण अरविन्द कुमार यादव कएलन्हि अछि। (रिर्पोट : सुजीत कुमार झा)